Crosby, Stills, Nash & Young
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Crosby, Stills, Nash & Young var ei amerikansk poprockgruppe bestående av fire artister som alle var kjent fra andre sammenhenger. Supergruppas myke stil med vekt på vokalharmonier ble forsøkt etterlignet av et utall andre artister.
Gruppa startet som en trio. Den ble dannet i Los Angeles i 1968 som Crosby, Stills & Nash av David Crosby (1941-2023), Stephen Stills (født 1945) og Graham Nash (født 1942). Medlemmene hadde tidligere spilt i andre band, henholdsvis The Byrds, Buffalo Springfield og The Hollies. Trioen fikk omgående status som supergruppe og suksess i 1969 med albumet Crosby, Stills & Nash og singlene Marrakesh Express og Suite: Judy Blue Eyes. Samme år ble Neil Young medlem, og de vakte stor oppsikt med sin opptreden på Woodstock-festivalen.Crosby, Stills, Nash & Young ga ut studioalbumet Déjà Vu (1970) og livealbumet Four Way Street (1971), som ble store suksesser, i likhet med 1970-singlene Woodstock (skrevet av Joni Mitchell), Teach Your Children, den politiske Ohio og Our House. Snart begynte imidlertid gruppa å gå i oppløsning, og i 1975 sluttet Young til fordel for en fremgangsrik solokarriere. Kvartetten har siden bare lagd to studioalbum: American Dream (1988) og Looking Forward (1999). Tidlig på 2000-tallet hadde de imidlertid flere USA-turneer. I 2008 kom albumet og turnédokumentaren Déjà Vu Live, og i 2014 kom det ut opptak fra 1974-turneen på CSNY 1974.De andre tre har hatt nokså variable karrierer med sporadiske soloplater, men har klart seg best når de har arbeidet som trio, med albumene CSN (1977), Daylight Again (1982), Allies (1983; live), Live It Up (1990) og After The Storm (1994). De har hatt hits i USA med Just A Song Before I Go (1977), Wasted On The Way (1982) og Southern Cross (1982).David Crosby og Graham Nash ga ut seks duoalbum i perioden 1972-2004, hvorav to var live. Dessuten har de to siden 1971 utgitt en rekke soloplater. Crosby & Nash avsluttet samarbeidet i 2016. Stephen Stills kom i 1970 med sitt første av mange soloalbum, som også ga ham en stor hit med Love The One You're With. Les mer i Store norske leksikon popmusikk rock Eksterne lenker Crosby, Stills, Nash & Young Crosby, Stills & Nash